46.

úgy véli, hogy az Európai Helyreállítási Eszköz kezdeményezés a Covid19 utáni uniós ipar helyreállítása első szakaszának pillérét képezi; felhívja a Bizottságot, hogy biztosítsa az eszköz gyors végrehajtását, és kéri, hogy a Parlamentet teljes mértékben vonják be a döntéshozatali és végrehajtási folyamatba a demokratikus elszámoltathatóság biztosítása, valamint az átláthatóság és a parlamenti ellenőrzés maximalizálása érdekében; kéri, hogy a 750 milliárd EUR tényleges előreütemezése érdekében az eszköz: a) tűzzön ki célokat a szociális, fenntartható és digitális beruházások számára az éghajlati, környezeti és társadalmi szempontból káros hatások minimalizálása és az előnyök maximalizálása érdekében; b) kifejezetten összpontosítson a kkv-kra, amelyekre a Covid19-válság a legsúlyosabb hatással volt, és támogassa a finanszírozáshoz való hozzáférésüket; c) amikor csak lehet, az eszközt közvetlenül a Bizottság irányítsa – a tagállamokkal szoros együttműködésben – az összehangolt módon való előrehaladás érdekben, hogy jobban kihasson a globális piacra, maximalizálja az átláthatóságot és a parlamenti ellenőrzést, valamint elkerülje az egységes piac belső és külső torzulásait és zavarait; d) vegye számba a válság által különféle módon érintett tagállamok jellegzetességeit; e) az elszenvedett károk, a társadalmi hatás, az előttük álló kihívások és a nemzeti támogatási rendszereken keresztül már megkapott nemzeti pénzügyi támogatás összege alapján, a különböző értékláncok közötti kölcsönös strukturális függőségi kapcsolatok számba vételével ossza szét a pénzügyi támogatást a különböző ipari ökoszisztémák, többek között mikrovállalkozások és kkv-k között; vegye számba a 2008–2009-es gazdasági és pénzügyi válságra válaszként adott állami támogatási intézkedések, valamint azok ellenálló képességre és a hosszú távú gazdasági és társadalmi helyreállításra gyakorolt hatásának tanulságait; vegye figyelembe, hogy az eszközt olyan feltételekhez kell kötni, amelyek biztosítják, hogy a finanszírozást ne régi adósságok kifizetésére vagy elavult technológiák fenntartására használják, és hogy azok a vállalkozások kapjanak támogatást, amelyek hozzájárulnak a hosszú távú növekedéshez és jelentős potenciállal rendelkeznek a gazdaság fellendítéséhez; vegye figyelembe, hogy a helyreállítás forrásaiból az EU jövőbeli gazdasági ellenálló képességéhez hozzájáruló, nagy mértékben multiplikátorhatású, éghajlat- és innovációbarát ágazatoknak is részesülniük kell; f) támogassa azokat a nemzeti adórendszereket, amelyek ösztönzik a magántőke-befektetéseket, és lehetővé teszik a vállalatok számára, hogy az alap által nyújtott hitelek egy részét saját tőkévé alakítsák át; g) célzott finanszírozást különítsen el olyan vállalkozások – különösen kkv-k, mikrovállalkozások és induló vállalkozások – számára, amelyek kulcsfontosságú innovációkra, technológiákra és szolgáltatásokra kiterjedő üzleti tervekkel és műveletekkel rendelkeznek, ideértve a digitális és zöld átalakulás előmozdítását is, vagy amelyeknek a műveletei szükségesek az Unió stratégiai autonómiájához a kritikus ágazatokban, különös tekintettel a fokozott körforgásosságra, az erőforrás- és energiahatékonyságra és -megtakarításra, valamint a megújuló energiaforrásokra való átállásra; járuljon hozzá ahhoz, hogy ellátási láncaink – visszatelepítésükön, diverzifikációjukon és megerősítésükön keresztül – reziliensebbek és függetlenebbek legyenek, elkerülve ugyanakkor a szükséghelyzetben lévő vállalatokkal szembeni hátrányos megkülönböztetést, amelyeknek az átmenet során segítségre van szükségük; h) biztosítson finanszírozást azoknak a nagyvállalatoknak, amelyek hiteles tervekkel rendelkeznek a klímasemleges üzleti modellre való áttérésre; i) erősítse meg az EBB garanciaprogramját, és azzal egészítse ki a nemzeti programokat, hogy értékes kiegészítést kínáljon számukra és megerősíthesse azok helyszíni hatását; j) részesítse előnyben azokat a vállalatokat, amelyek elkötelezik magukat az átláthatóság mellett, biztosítják az uniós finanszírozás láthatóságát, olyan rendszereket vezetnek be, amelyek ösztönzik a munkavállalók vállalati ügyekben való részvételét és eleget tesznek nem pénzügyi jelentéstételi kötelezettségeiknek;